יעקב מנצ'ל

יעקב מֶנצֶ'ל (Menczel; נולד ב-23 באפריל 1923) הוא רופא פנימי,   פרופסור לרפואה ויו"ר המועצה הלאומית לגריאטריה, מומחה בעל שם עולמי למחלת האוסטאופורוזיס. לשעבר מנכ"ל משרד הבריאות.

ביוגרפיה 
מנצ'ל נולד בצ'רנוביץ שברומניה, למד רפואה באוניברסיטת יאשי ובשנת 1949 עלה למדינת ישראל. הוא סיים את לימודי הרפואה באוניברסיטה העברית ובשנת 1953 התגייס לצה"ל ושירת כרופא ומנהל המחלקה הפנימית בבית החולים הצבאי בצריפין. לאחר סיום שירותו הצבאי עבד בבית חולים הדסה והחל להרצות באוניברסיטה בתחום רפואה פנימית.

בשנת 1961 מונה לרופא ראשי בהדסה עין כרם. בשנת 1963 הקים את המכון הירושלמי לאוסטאופורוזיס ובשנת 1969 הקים בבית החולים שערי צדק את המחלקה הגריארטית ועמד בראשה. באוניברסיטה העברית קודם לדרגת פרופסור חבר.

בשנים 1974–1977 היה מנכ"ל משרד הבריאות.

בסיום תפקידו במשרד הבריאות היה למנהל המחלקה הפנימית ומעבדות המחקר בבית החולים הדסה בהר הצופים. בבית החולים עזרת נשים הקים את האגף הגריאטרי והתקדם בהנהלת בית החולים עד למנכ"ל המוסד. בשנת 2001 ייסד בבית חולים הרצוג את המכון לאוסטאופורוזיס והחל לעמוד בראשו.

מנצ'ל פעיל בארגונים רפואיים שונים ובין תפקידיו עמד בראש מחלקת הפרויקטים של מכבי שירותי בריאות.

בשנת 2008 הוענק לו אות יקיר ירושלים.

היה נשוי ללילי עד למותה ב-2021. היא הייתה מדריכת ירי בהגנה, וגם לה הוענק אות יקירת ירושלים. בין היתר היא הקימה את עמותת "דלת פתוחה".

קישורים חיצוניים
 קורות חייו באתר עיריית ירושלים

הערות שוליים

עולים לאחר קום המדינה: 1948–1950
ישראלים ילידי רומניה
בעלי תואר דוקטור לרפואה מהאוניברסיטה העברית בירושלים
סגל האוניברסיטה העברית בירושלים: רפואה
סגל מכבי שירותי בריאות
סגל מרכז רפואי הדסה
סגל המרכז הרפואי שערי צדק
רופאים פנימיים ישראלים
מנכ"לי משרד הבריאות
יקירי ירושלים
ירושלים: רופאים
גריאטרים ישראלים
סגל בית חולים הרצוג
ישראלים שנולדו ב-1923
ישראלים שהגיעו לגיל מאה